

**ΕΛΛΗΝΙΚΗ ΔΗΜΟΚΡΑΤΙΑ**

**ΔΗΜΟΣ ΛΕΥΚΑΔΑΣ**

 **Λευκάδα, 07.05.25**

**ΔΕΛΤΙΟ ΤΥΠΟΥ**

Την Τρίτη 06 Μαίου 2025 ο Δήμαρχος Λευκάδας κ Ξενοφώντας Βεργίνης παρευρέθηκε ύστερα από πρόσκληση του Δημάρχου Κορινθίων Νίκου Σταυρέλη και της κ Εύης Κοκκίνου Προέδρου Οργανωτικής Επιτροπής και Συντονίστρια του 3ου Διεθνούς Νεανικού Φεστιβάλ, με τον τίτλο «Το αρχαίο δράμα και η γενιά Ζ».

Στο Φεστιβάλ συμμετείχαν σχολεία πρωτοβάθμιας και δευτεροβάθμιας εκπαίδευσης με θεατρικά έργα αρχαίου δράματος. Με μεγάλη επιτυχία συμμετείχε και το 2ο Πειραματικό Γενικό Λύκειο Λευκάδας με το θεατρικό έργο «Η Ελένη αλλιώς». Συγκινητική ήταν η επιτυχία όλων των θεατρικών ομάδων.

Ο κ Δήμαρχος σε χαιρετισμό του κατά την διάρκεια της ημερίδας αναφέρθηκε στη σχέση των Κορινθίων με τη Λευκάδα η οποία ξεκινάει από τα αρχαία χρόνια. «Η Λευκάδα ήταν μια περιοχή με έντονη ιστορική σημασία κατά την αρχαιότητα, λόγω της στρατηγικής της θέσης και των θαλάσσιων δρόμων. Ο Ηρόδοτος αποκαλούσε τους Λευκάδιους «Έθνος δωρικόν από Κορίνθου». Οι Κορίνθιοι κατέκτησαν τη Λευκάδα μετά από πρόσκληση των Λευκαδίων προκειμένου να προστατευτούν από τις κατακτητικές επιθέσεις των ακαρνάνων γειτόνων (650π.χ). Κατασκεύασαν την πρώτη διώρυγα του νησιού, κατέστησαν κυρίαρχοι του Ιονίου πελάγους & ανέπτυξαν το Διεθνές Εμπόριο.

Η Λευκάδα επί των ημερών τον Κορινθίων ανέπτυξε έντονα τις τέχνες, το πολιτισμό και τις διεθνές σχέσεις. Συγχαίρω ιδιαίτερα, το Δήμαρχο Κορίνθου κ Νίκο Σταυρέλη και την κ Εύη Κοκκίνου για την επιλογή του θέματος (Το αρχαίο δράμα και η γενιά Ζ, γενιά της περιόδου 1997 και μετέπειτα). Δηλαδή ένας συνδυασμός της Ελληνικής αρχαιότητας με τη σύγχρονη εποχή, όπου συνδυάζονται οι ιδέες των αρχαίων προγόνων γύρω από την δικαιοσύνη, την ηθική και την ανθρώπινη φύση, η αντίθεση μεταξύ ατομικής βούλησης και θεϊκής μοίρας, οι κοινωνικές αντιθέσεις και η πολιτική εξουσία, που ως σύνολο, επηρεάζουν, διαμορφώνουν και εμπνέουν σύγχρονους καλλιτέχνες και θεατές και ιδιαίτερα την σημερινή νεολαία. Έτσι διατηρείται ένας ζωντανός διάλογος μεταξύ παρελθόντος και παρόντος γύρω από την ανθρώπινη ύπαρξη και τις νέες προσεγγίσεις και ερμηνείες της ζωής της τότε και του σήμερα.»

**Από τον Δήμο Λευκάδας**